钦定古今图书集成/明伦汇编/官常典/第798卷 > 叶砥
## 钦定古今图书集成/明伦汇编/官常典/第798卷 > 叶砥

按《明外史》本传：砥，字履道，上虞人。好学有志行。洪武
三年，举进士，为定襄县丞。兵燹之馀，民未安业，砥勤
于抚字，流亡来归。八年，坐累，谪徙凉州，处之怡然曰：
‘吾无愧于心足矣’。杜门为学，士大夫迁谪者咸宗之。
大将宋晟知其贤，延为子弟师。建文元年，群臣交荐，
且言其学宜任史事，乃召为翰林编修。又有荐其堪”
任风宪者，改广西按察佥事。用法平恕，狱无冤滞，吏
畏而民爱之。有言峒獠入寇者，众汹汹奔逸，讽砥少
避。砥曰：“我去，县官必遁，城谁与守？”下令料丁壮，联保伍以待，獠亦不至。永乐初，又坐诬被逮。籍其家，止故
书数筐。事白，还之，仍命与史事。书成，改考功郎中，为
尚书蹇义所倚。会修《永乐大典》，命为副总裁。仁宗在
东宫，又简侍讲幄。九载秩满，锡四品服俸。砥以年老
求去，不许。乃自言于尚书曰：“砥老矣，愿得一小郡自
效。”遂用为饶州知府。先教化，后刑罚，兴利去弊，摧奸
植良，咸尽其力。每水旱，斋沐致祷，必获有年。谓饶风
俗厚，民易治，讼者必以理谕遣，不付法曹。久之，政清
民安，户口滋息。士之取科第者，亦视昔增倍。以十九
年八月卒官，年八十。郡人闻之，无少长皆哭尽哀。所
著有《南行》、“《芝山诸槁》。